[pic] | KOMISIJA EVROPSKIH SKUPNOSTI |

Bruselj, 8.11.2006

COM(2006) 675 konč.

SPOROČILO KOMISIJE

REGIJE ZA GOSPODARSKO SPREMEMBO

{SEC(2006) 1432}

SPOROČILO KOMISIJE

REGIJE ZA GOSPODARSKO SPREMEMBO

.

„Napredujemo h gospodarski reformi, Evropa je v gibanju. Če nam uspe podvojiti prizadevanja, bomo v lizbonski strategiji lahko videli resničen preobrat k rasti in delovnim mestom v Evropi. Čas je za višjo prestavo.“ José-Manuel Durão Barroso 25. januar 2006 |

„Evropski svet pozdravlja Sporočilo Komisije ‚Čas je za višjo prestavo‘. Poziva Svet, Komisijo in države članice, da na praktičen način organizirajo izmenjavo izkušenj.“ Evropski svet 24. marec 2006 |

Povzetek

Komisija namerava v partnerstvu z državami članicami v obdobju 2007–2013 dva obstoječa instrumenta evropske regionalne politike – medregionalno sodelovanje in program mrež za razvoj naselij – osredotočiti na preverjanje najboljše prakse za gospodarsko posodobitev in povečano konkurenčnost. Ta nova pobuda se bo imenovala Regije za gospodarsko spremembo in bo povečala prispevek evropske kohezijske politike k doseganju ciljev prenovljene lizbonske agende. Skupni proračun bo znašal 375 milijonov EUR.V okviru nove pobude se bosta medregionalno sodelovanje in program mrež za razvoj naselij še naprej odvijala kot doslej. Prostovoljne mreže sodelujočih držav članic, regij in mest bodo izbirale razvojne teme, ki jih zanimajo in se bodo izvajale v okviru skupnih mrež, sofinanciranih iz Evropskega sklada za regionalni razvoj (ESRR); sodelujoče države članice, regije in mesta bodo še naprej imele osrednjo vlogo pri upravljanju in delu mrež.

Novost v obdobju 2007–2013 bo, da bo Komisija sama mrežam predlagala številne teme, ki se bodo osredotočale na gospodarsko posodobitev in prenovljeno lizbonsko agendo. Če se države članice, regije in mesta odločijo izvajati te teme, bodo lahko tesneje sodelovale s Komisijo. Druga večja novost bo, da bo v okviru pobude Regije za gospodarsko spremembo na razpolago hitra možnost. Ta bo Komisiji omogočala osrednjo vlogo pri preverjanju izbranih zamisli, da bi jih lahko hitro razširjala preko programov evropske regionalne politike, pri katerih sodeluje ESRR, preko „rednih“ programov. Prostovoljne mreže bodo vzpostavljene na podlagi izbranih tem, Komisija pa jih bo upravljala in zbirala rezultate. To bo Komisiji omogočilo njene zamisli za gospodarsko posodobitev preverjati na podlagi tem, ki jih je sama določila. Službe Komisije bodo z usklajenimi prizadevanji izbirale teme in upravljale programe.

Dve nadaljnji novosti bosta usmerjeni na okrepitev komunikacije in razširjanja rezultatov najboljših praks, zlasti v povezavi s projekti, ki nedvomno prispevajo k agendi o delovnih mestih in rasti. Prva bo uvedba letne konference Regij za gospodarsko spremembo, ki jo bodo spremljale spletna stran in publikacije ter bo sovpadala s spomladanskim Evropskim svetom, ki se bo začel marca 2007. Druga bo uvedba letnih nagrad za najboljše zamisli za projekte v različnih kategorijah gospodarske posodobitve.

Nadalje se predlaga, da bi se o pobudi Regije za gospodarsko spremembo po potrebi poročalo Evropskemu svetu v letnih poročilih Komisije o napredku prenovljene lizbonske agende.

Službe Komisije, države članice, regije in mesta bodo delovala usklajeno, da bi za pobudo Regije za gospodarsko spremembo in njeno hitro možnost zagotovile največjo možno podporo. Načrtuje se, da bodo prve tematske mreže začele delovati do konca leta 2006.

Uvod

1. Evropska kohezijska politika odgovarja na izziv, ki ga je januarja 2006 objavil predsednik Barroso, da je treba pri prizadevanjih za ustvarjanje rasti ter novih in boljših delovnih mest prestaviti „v višjo prestavo“.

V zadnjih devetih mesecih odkar je pozval Unijo, da podvoji svoja prizadevanja za zagotovitev gospodarske posodobitve, so države članice, regije in mesta v tesnem sodelovanju s Komisijo začele okrepljeno pripravljati nove razvojne programe, ki bi se izvajali do leta 2013. Programom bo na podlagi sofinanciranja dodeljenih 350 milijard EUR sredstev Skupnosti in nadaljnjih 150 milijard EUR iz nacionalnih javnih in zasebnih virov. Komisija jih bo sprejela v prvi polovici 2007.

2. Ti programi bodo pomenili sklenitev številnih ukrepov, ki jih je Komisija že sprejela za zagotovitev, da se podpora Unije s to naložbo v višini 500 milijard EUR usmeri v gospodarsko posodobitev in povečanje konkurenčnosti.

- Z jasno povezavo regionalne gospodarske konvergence in gospodarske posodobitve je vzpostavila – kar je podprl Evropski svet – tesen stik med regulativnim okvirom evropske kohezijske politike in prenovljene lizbonske agende.

- Za države članice je uvedla je količinske cilje, da bi njim in njihovim regijam pomagala usmeriti porabo finančnih sredstev kohezijske politike iz Evropskega sklada za regionalni razvoj (ESRR), Evropskega socialnega sklada (ESS) in kohezijskega sklada v posodobitev-naložbe. Ta usmeritev bo dosežena, če bodo v obdobju med 2007 in 2013 regije z največjim zaostajanjem v razvoju 60 % svojih naložb rezervirale za posodobitev. Cilj vseh drugih regij bo, da v te namene rezervirajo 75 %. Cilj 60 % je za države članice EU-10 neobvezen, številne pa so se že odločile, da bo zanje zavezujoč.

- Svet je sprejel strateške smernice Skupnosti za kohezijo, ki se osredotočajo na tri prednostne naloge posodobitve, in podrobne smernice za naložbe v zvezi z razvojem naselij.

S temi odločitvami Komisija spodbuja države članice, regije in mesta, da za svoje programe za gospodarsko konvergenco izbirajo tiste naložbe, ki bodo za gospodarsko posodobitev in povečanje konkurenčnosti prispevale največjo možno dodano vrednost. S tem pomagajo evropski kohezijski politiki prestaviti v višjo prestavo. Narediti pa je mogoče še več.

Regije za gospodarsko spremembo in njena hitra možnost

3. Programi, ki širijo regionalno konvergenco, konkurenčnost in zaposlovanje ter razporejajo finančna sredstva evropske kohezijske politike iz ESRR in ESS, se upravljajo decentralizirano in z upoštevanjem načela subsidiarnosti. Države članice, regije in mesta bodo v večini primerov sama izbirala, kam bodo usmerjala finančna sredstva iz sofinanciranja ESRR in ESS v obdobju 2007–2013.

Pobuda Regije za gospodarsko spremembo bo namenjena odkrivanju najboljše prakse pri gospodarski posodobitvi v povezavi s projekti, ki jasno prispevajo k agendi Unije za delovna mesta in rast, ter njenem razširjanju na vse regije, da bi se spodbujala njihova regionalna rast in manjšale gospodarske razlike. Tako bo imela pobuda pomembno vlogo pri izvajanju strateških smernic Skupnosti za kohezijo, ki poudarjajo pomem tako skupnih razvojnih smernic na nacionalni, regionalni in lokalni ravni kakor tudi mreženja, da bi se zagotovil zlasti prenos idej na pomembnejše nacionalne in regionalne kohezijske programe[1]. Pomembna bo zlasti za tiste države članice in regije, ki najbolj zaostajajo od povprečnih rezultatov Unije.

Pobuda Regije za gospodarsko spremembo bo dva obstoječa instrumenta evropske regionalne politike – program medregionalnega sodelovanja in program mrež za razvoj naselij – usmerila na teme gospodarskega razvoja, ki jih določi Komisija v skladu s strateškimi smernicami Skupnosti za kohezijo. Delovala bo v okviru novega cilja evropskega ozemeljskega sodelovanja[2]. Skupni proračun obeh instrumentov v obdobju 2007–2013 bo znašal 375 milijonov EUR.

4. Pobuda Regije za gospodarsko spremembo bo uvedla številne novosti.

- Regije in mesta bodo še naprej imela možnost vzpostavljati in upravljati svoje lastne mreže, vendar bodo pozvane, da to počnejo v okviru izbranih tem, ki bodo politiko Unije povezovale z agendo za posodobitev. Komisija bo z usklajenimi prizadevanji svojih služb in v sodelovanju z državami članicami določila teme za izvajanje [glej odstavke 14 do 16 delovnega dokumenta osebja Komisije, SEC(2006) 1432].

- Nova hitra možnost bo komisarjem in njihovim službam zagotovila podlago za hitro preverjanje političnih zamisli. V okviru te možnosti bo mreže prostovoljnih regij in mest ter upravljala programe (glej odstavka 7 in 8) v prvi vrsti določala Komisija.

- Tematski razvoj in redni programi evropske regionalne politike bodo povezani preko „obojestranske izmenjave“. „Obojestranska izmenjava“ bo projektom, preverjenim v okviru proračunskih sredstev v višini 375 milijonov EUR pobude Regije za gospodarsko spremembo, omogočala hitro uvedbo v redne programe (glej odstavka 9 in 10).

- Regije in mesta, ki so posamično ali skupaj z drugimi že razvila projekte, ki se izkažejo kot najboljša praksa, bodo svoje izkušnje lahko prenesla v okvir hitre možnosti, da se bodo lahko hitro in na široko razširile.

- Regije in mesta, ki sodelujejo v pobudi Regije za gospodarsko spremembo, bodo pozvana, da se zavežejo, da bodo v svoje redne programe dejavno uvajala zamisli najboljše prakse. To lahko dosežejo, če v njihove redne programe vključijo prednostne naloge pobude Regije za gospodarsko spremembo (v programih ESRR) ali posebno klavzulo. Taka zaveza bo potrebna za sodelovanje v hitri možnosti.

- Pobuda Regije za gospodarsko spremembo bo vključila izboljšani in učinkovitejši način komunikacije, da se bo najboljša praksa hitro širila po vseh regijah in mestih Unije. To bo vključevalo uvedbo letnih regionalnih nagrad za inovacije za projekte, pri katerih so bili glede gospodarske posodobitve doseženi vrhunski rezultati (glej odstavke od 11 do 13).

5. S temi novostmi bo pobuda Regije za gospodarsko spremembo Uniji zagotovila novi instrument, ki bo pospešil gospodarsko posodobitev in konkurenčnost, z jasno vlogo Komisije v okviru hitre možnosti. Zagotovila bo priložnost za regije in mesta, da so dejavne v okviru posebnih tem, ki so prilagojene za gospodarsko posodobitev. Še naprej bo spodbujala napreden pogled pri izvajanju programov, pri katerih sodeluje evropska regionalna politika skozi ESRR, in zagotavljala nenehno izboljšanje svojega prispevka pri ciljih posodobitve.

6. Pobudo Regije za gospodarsko spremembo bo enostavno izvajati, ne uvaja nove birokracije, saj se bo izvajala preko že obstoječih instrumentov medregionalnega sodelovanja in programov mrež za razvoj naselij. Popolnoma bo spoštovala načeli subsidiarnosti in decentralizacije. Pobuda Regije za gospodarsko spremembo bo tako dopolnjevala odločitve in dejavnosti, ki sta jih Komisija in Svet že sprejela in izvajala.

7. Komisija bo poleg sofinanciranja programov pobude Regije za gospodarsko spremembo preko ciljev evropskega ozemeljskega sodelovanja v okviru evropske kohezijske politike mrežam, ki delujejo v okviru hitre možnosti, zagotavljala nenehno strokovno podporo in po potrebi administrativno pomoč. Sofinanciranje preizkušenih zamisli lahko prevzamejo programi evropske regionalne politike, pri katerih sodeluje ESRR, finančna sredstva pa se lahko zaprosijo tudi v okviru projektov, ki jih upravljata Evropska investicijska banka in Evropska banka za obnovo in razvoj. Pobuda za tehnično pomoč JASPERS se prav tako lahko udeleži pri razvoju projektov.

8. Hitra možnost bo del pobude Regije za gospodarsko spremembo. Tako kot preostanek pobude bo za regije in mesta prostovoljna, pomembno pa se bo razlikovala v tem, da bo primarni pobudnik namesto regij in mest Komisija. Komisija bo določala teme, ki se jih bo izvajalo v sodelovanju z državami članicami; vabila zainteresirane regije in mesta, da postanejo del mreže, ki izvaja teme; skupaj z organi upravljanja upravljala tematske mreže in zbirala rezultate. Poleg tega bodo mrežam v okviru hitre možnosti na voljo strokovnjaki za razvoj načrtov dejavnosti za preverjanje in ocenjevanje metod najboljše prakse. Tako kot preostanek pobude Regije za gospodarsko spremembo bo delovala s pomočjo obstoječih mehanizmov za medregionalno sodelovanje in razvoj naselij.

„Obojestranska izmenjava“

9. Izkušnje so pokazale, da je treba vzpostaviti tesno povezavo med pilotnimi projekti, ki razvijajo nove zamisli, in programi evropske regionalne politike, pri katerih sodeluje ESRR, ki je nosilec glavnega dela proračuna te politike. To je ključnega pomena za hitro in obsežno razširjanje in izvajanje novih zamisli. Pobuda Regije za gospodarsko spremembo bo zlasti v okviru hitre možnosti uvedla načine, ki bodo omogočali obojestransko izmenjavo. Pobuda bo obenem nadgradila izkušnjo pobude Skupnosti EQUAL, ki pomembno prispeva k razširjanju najboljše prakse na področjih dejavnosti, ki ji sofinancira ESS.

Prvič, regije, ki so razvile zamisli, ki so se izkazale kot primeri najboljše prakse – bodisi v njihovih programih evropske regionalne politike, pri katerih sodeluje ESRR, bodisi v drugih programih EU ali njihovih lastnih nacionalnih ali regionalnih projektih – bodo lahko te zamisli ocenile v okviru pobude Regije za gospodarsko spremembo in jih razširile po vsej Uniji.

Drugič, države članice, regije in mesta, ki sodelujejo v mrežah Regije za gospodarsko spremembo, bodo morale dokazati, da sta njihovo delo v okviru mrež Regije za gospodarsko spremembo in njihovi redni programi obojestransko povezani. S tem bi se zagotovilo hitro razširjanje zamisli, pridobljenih v okviru pobude, med redne programe, ta obojestranska povezanost pa bo nujna za regije, ki sodelujejo v mrežah v okviru hitre možnosti.

10. Ta obojestranska povezanost med dvema vrstama regionalnih razvojnih dejavnosti se lahko zagotovi s številnimi lažje dosegljivimi zahtevami – na primer z vključitvijo prednostnih nalog pobude Regije za gospodarsko spremembo (v programe ESRR) ali s posebno zavezujočo klavzulo v rednih programih regij in mest, ki sodelujejo v pobudi, ki bo zagotovila, da se njihovi programi lahko lotevajo novih zamisli.

Izboljšani način komuniciranja

11. Učinkovito komuniciranje bo ključen del pobude Regije za gospodarsko spremembo. Zagotovilo bo hitro razširjanje zamisli, rezultatov in podrobnosti projektov najboljše prakse. Osnova za to bodo usklajena prizadevanja enot za informiranje sodelujočih služb Komisije pri organizaciji seminarjev, publikacij in drugih komunikacijskih orodij.

12. Ključni element boljše komunikacije bo konferenca Regije za gospodarsko spremembo, ki se bo sestala vsaka leto in bo sovpadala s spomladanskim Evropskim svetom. To bo jasno pokazalo prispevek politik Skupnosti k gospodarski posodobitvi in doseganju lizbonskih ciljev. Prva tovrstna letna konferenca bo marca 2007.

Konferenca marca 2007 bo „odprla“ novo spletno stran za izmenjavo dobre prakse. Ob svojem odprtju bo spletna stran vsebovala podrobnosti 50 projektov s področij raziskovanja, tehničnih inovacij, informacijske družbe, trajnostnega gospodarskega razvoja in finančnega inženiringa. Te bodo plod izkušenj tekočih programov. Do konca 2007 bo število projektov naraslo na najmanj 150. Komisija bo vsako leto na konferenci Regije za gospodarsko spremembo objavila podrobnosti projektov najboljše prakse, ki bodo plod različnih virov, ki jih pokriva pobuda.

13. Del komunikacijske politike pobude Regije za gospodarsko spremembo bo vzpostavitev letne nagrade za inovacije za najboljše projekte s področja izbranih tem, povezanih z gospodarsko posodobitvijo. Te nagrade bodo izboljšale obveščenost o dobri praksi, spodbujale izmenjavo izkušenj in zagotavljale opaznost naprednega pogleda. Vsako leto se bodo podelile na spomladanski konferenci Regije za gospodarsko spremembo. Podrobnosti o prvi podelitvi nagrad bodo objavljene na konferenci marca 2007.

Regije za gospodarsko spremembo in njena hitra možnost: Povzetek

Naslednja preglednica povzema značilnosti pobude Regije za gospodarsko spremembo, s posebno pozornostjo na njeni hitri možnosti:

Regije za gospodarsko spremembo | Hitra možnost |

Mreže, ki izvajajo teme za gospodarsko posodobitev in konkurenčnost | Da | Da |

Pobudnik za vzpostavitev mrež | Regija ali mesto | Komisija |

Vodenje v mreži | Regija ali mesto | Regija ali mesto |

Podpora evropske regionalne politike za program mreže | Da | Da |

Dodatna strokovna in administrativna pomoč Komisije | Ne | Da |

Ocena rezultatov | Regije in mesta | Komisija, regije in mesta |

Zaveza za dejavno vključitev najboljše prakse v redne programe | Zaželena | Nujna |

Sodelovanje organov za upravljanje programov v mrežah | Zaželeno | Nujno |

Sodelovanje pri letnih nagradah Regije za gospodarsko spremembo | Da | Da |

Hitro razširjanje rezultatov | Zaželeno | Nujno |

Teme za posodobitev

14. Novi regulativni okvir za evropsko kohezijsko politiko 2007–2013 v okviru splošnega cilja gospodarske posodobitve določa strateške smernice za naložbe s strani držav članic in regij. Poziva jih, naj čim bolj povečajo konvergenčni učinek svojih naložb z usmeritvijo, do koder je smiselno, na teme, ki jih navajajo smernice. Izbira teme se bo med državami članicami in regijami spreminjala glede na njihovo relativno gospodarsko moč. Prizadevanja usmeritve bodo nadalje okrepljena z določitvijo cilja.

15. Strateške smernice državam članicam in regijam nudijo vrsto tem, na podlagi katerih lahko oblikujejo svoje gospodarske razvojne programe. Trije tematski sklopi smernic in prekrivajoča ozemeljska razsežnost se lahko povzamejo na naslednji način:

- izboljšanje privlačnosti držav članic, regij in mest z večjo dostopnostjo, zagotavljanjem ustrezne kakovosti in ravni storitev ter zaščito njihovega okoljskega potenciala;

- spodbujanje inovacij, podjetništva in rasti ekonomije znanja z raziskovalnimi in inovacijskimi zmogljivostmi, vključno z ekološkimi inovacijami, novo informacijsko in komunikacijsko tehnologijo;

- ustvarjanje več in boljših delovnih mest s pritegnitvijo več ljudi k zaposlitvi ali podjetniški dejavnosti, izboljšanje prilagodljivosti delavcev in podjetij ter povečanje naložb v človeški kapital;

- doseganje visokega splošnega potenciala rasti in pravičnega regionalnega razvoja s posebno pozornostjo na posebne geografske okoliščine.

Te smernice so podobne področjem za prednostno ukrepanje, ki jih je Evropski svet določil marca 2006: več naložb v znanje in inovacije, sprostitev poslovnega potenciala, zlasti malih in srednjih podjetij ter povečanje zaposlitvenih možnosti za prednostne skupine. Evropski svet je opozoril na pomen naložb aa področju energije. Kot splošno načelo bo pobuda prispevala k prekrivajočim se načelom kohezijske politike, kot so spodbujanje enakosti spolov, zmanjšanje invalidnosti in spodbujanje trajnostnega razvoja.

16. Različne službe Komisije so že opravile pomembno delo in oblikovale teme, ki se bodo izvajale v okviru pobude Regije za gospodarsko spremembo. Teme so podrobneje opisane v delovnem dokumentu osebja Komisije, SEC(2006) 1432.

Sodelovanje med službami Komisije, ki je vodilo k oblikovanju tem, se bo nadaljevalo skozi izvajanje pobude Regije za gospodarsko spremembo, zlasti v okviru njene hitre možnosti. Različne službe Komisije si bodo delile vodstvo Komisije v številnih tematskih mrežah v okviru hitre možnosti. Na ta način bi se zagotovila ohranitev tesnega stika med politikami Skupnosti in tematskimi mrežami in omogočilo, da bi različne politike še naprej spremljale pomembne zamisli, ki jih povezujejo z gospodarsko posodobitvijo.

Nadaljnji koraki

17. Službe Komisije, države članice, regije in mesta bodo delovale usklajeno, da bi za pobudo Regije za gospodarsko spremembo in njeno hitro možnost zagotovile največjo možno podporo. Finsko predsedstvo bo zaključilo pogovore na neuradnem srečanju ministrov za regionalno politiko, ki bo 21. novembra v Bruslju, s prošnjo, da države članice potrdijo preusmeritev obstoječih instrumentov in izbor Komisije glede ciljev in tem.

Službe Komisije dobro napredujejo pri organizaciji hitre možnosti in načrtuje se, da bodo prve tematske mreže začele delovati do konca leta 2006.

.

[1] COM(2006) 386 končni Predlog za Sklep Sveta o strateških smernicah Skupnosti za kohezijo, uvodna izjava 13.

[2] Pravno osnovo določa člen 7(3) Uredbe Sveta št. 1083/2006 z dne 11. julija 2006 o splošnih določbah o Evropskem skladu za regionalni razvoj, Evropskem socialnem skladu in Kohezijskem skladu in razveljavitvi Uredbe (ES) št. 1260/1999. Podrobnejši podatki glede izvajanja določb so na voljo v Uredbi ESRR 1080/2006 z dne 5. julija 2006.